Alla l-aqwa ġid u hena Miktam. Ta' David. Ħarisni, o Alla, għax fik jien nistkenn. Jien għedt lill-Mulej: "Int Sidi, m'għandix ġid ieħor ħliefek." It-twajbin huma l-kbar f'din l-art; fihom hi l-għaxqa kollha tiegħi. L-hemm tagħhom ikattru dawk li jaħtru allat oħra. Lil dawn ma nsawwabx id-demm b'sagrifiċċju, anqas isimhom ma nsemmi b'xufftejja . Mulej, inti s-sehem tal-wirt u r-riżq tiegħi, inti żżomm f'idejk xortija. Il-kejl tani art li tgħaxxaq: messni sehem tassew għal qalbi. Imbierek lill-Mulej li tani l-fehma; imqar billejl qalbi tgħallimni. Inżomm il-Mulej dejjem quddiemi, għax bih f'leminti qatt ma nitħarrek. Hekk tifraħ qalbi u tithenna ruħi, u ġismi wkoll jistrieħ fil-kwiet. Għax int ma titlaqnix fl-imwiet , ma tħallix il-maħbub tiegħek jara l-qabar. Int tgħallimni t-triq tal-ħajja; hemm il-milja tal-ferħ quddiemek, hemm l-għaxqa għal dejjem f'lemintek.